text: Snarrådige Fakta-medarbejdere indhentede røver
  20 november 2017 kl. 21.37
  En røver forsøgte at stikke af fra Fakta, men tre ansatte fik ham stoppet, da han forsøgte at flygte.
  En 30-årig mand besøgte Fakta i Bramdrupdam, hvor han blev opdaget i at stjæle kaffe. En af de ansatte konfronterede ham ude foran butikken.
  Den 30-årige slog ud og greb efter Fakta-medarbejderens hals, hvorefter han løb fra stedet med kaffen. To andre ansatte i butikken fik hurtigt sat efter røveren og indhentede ham.
  - Det var nogle handlingsorienterede ansatte. Det er deres fortjeneste, at vi nu har gerningsmanden i vores varetægt, siger Flemming Lau, der er vagtchef ved Sydøstjyllands Politi.
  Dramaet blev anmeldt til politiet kl. 20.49. Politiet overvejer nu om den 30-årige, der ikke tidligere er straffet, skal fremstilles i grundlovsforhør tirsdag.
  